Tā ir atbilde dalībvalstu aicinājumiem rast strukturētu risinājumu, lai valstu muitas pārvaldes nodrošinātu ar pienācīgām un efektīvām tehniskām iekārtām nolūkā kontrolēt preces, ko ieved ES un izved no tās.

Programma ir izstrādāta, lai novērstu esošo nelīdzsvarotību saistībā ar pienācīgu un modernu muitas kontroles iekārtu pieejamību dalībvalstīs, ņemot vērā dažādo robežšķērsošanas vietu īpatnības, jo īpaši to ģeogrāfisko atrašanās vietu, lielumu, satiksmes īpatnības, riska analīzi un draudus, ar kuriem tās saskaras.

Šis paziņojums attiecas uz Muitas kontroles iekārtu instrumentu (MKII), kura galvenais mērķis ir atbalstīt muitas savienību un muitas dienestus, lai aizsargātu Savienības un tās dalībvalstu finanšu un ekonomikas intereses, nodrošinātu drošību un drošumu ES, kā arī aizsargātu to pret negodīgu un nelikumīgu tirdzniecību, vienlaikus veicinot likumīgu uzņēmējdarbību. Šā instrumenta speciālais mērķis ir veicināt pienācīgas un līdzvērtīgas muitas kontroles rezultātu līmeni, pārredzami iegādājoties, uzturot un atjauninot attiecīgas, mūsdienīgas un uzticamas muitas kontroles iekārtas, kurām jābūt arī drošām, nekaitīgām un videi draudzīgām.

–apsvēruma par klimata pārmaiņām un bioloģisko daudzveidību (10. apsvēruma a) punkts) un apsvēruma par budžeta nosacījumiem (24. apsvērums) iekļaušanu;

–precizējumu, ka darba programmām principā būtu jāaptver vairāk nekā viens budžeta gads, bet ne vairāk kā trīs gadi (17. apsvērums);

–to, ka Komisijas vidusposma un galīgajos izvērtējumos būtu jāiekļauj sīka informācija par to, kā muitas dienesti un citas robežu iestādes kopīgi lieto instrumenta finansētās iekārtas, ciktāl dalībvalstis par to ir sniegušas attiecīgu informāciju Komisijai. Atsauces iekļaušanu uz gada progresa ziņojumiem, kas Komisijai jāsagatavo papildus instrumenta starpposma un galīgajam novērtējumam kā daļu no darbības rezultātu ziņošanas sistēmas (21. apsvērums);

–instrumenta darbības ilgumu no 2021. gada 1. janvāra līdz 2027. gada 31. decembrim (1. panta 1. punkts). Tāds pats darbības ilgums ir noteikts Integrētās robežu pārvaldības fondam, kura viena daļa ir finansiālā atbalsta instruments muitas kontroles iekārtām (1. panta 2. punkts);

–instrumenta mērķu kompromisa formulējumu, iekļaujot formulējumu “ņemot vērā ilgtermiņa mērķi – dalībvalstīs saskaņoti piemērot muitas kontroli” (3. panta 1. punkts);

– paskaidrojumu, ka šā instrumenta speciālais mērķis ir veicināt pienācīgas un līdzvērtīgas muitas kontroles rezultātu līmeni, pārredzami iegādājoties, uzturot un atjauninot attiecīgas, mūsdienīgas un uzticamas muitas kontroles iekārtas, kurām jābūt arī drošām, nekaitīgām un videi draudzīgām, tādējādi sniedzot atbalstu muitas dienestiem, kas rīkojas vienoti, lai aizsargātu Savienības intereses (3. panta 2. punkts);

–instrumenta īstenošanai paredzēto finansējumu 1 006 407 000 EUR apmērā pašreizējās cenās (4. panta 1. punkts);

–precizējumu, ka atbalsttiesīga darbība var atbalstīt inovatīvu atklāšanas tehnoloģiju iekārtu iegādi, uzturēšanu un atjaunināšanu (6. panta 1. punkts);

–programmas piemērošanu ar atpakaļejošu spēku no 2021. gada 1. janvāra (6. panta 2. punkta a) apakšpunkts);

–paskaidrojumu par to, ka muitas kontroles iekārtas, kas tiek finansētas ar šo instrumentu, būtu galvenokārt jāizmanto muitas kontrolei, tomēr tās var izmantot arī citiem papildu nolūkiem, tostarp personu kontrolēšanai, atbalstot dalībvalstu robežu pārvaldības iestādes, un izmeklēšanai. Tomēr kopīgai lietošanai nevajadzētu būt sistemātiskai (6. panta 4. punkts);

–prasības ieviešanu Komisijai mudināt dalībvalstis kopīgi iepirkt un testēt muitas kontroles iekārtas (6. panta 4. punkta a) apakšpunkts);

–dažas izmaiņas to izmaksu sarakstā, kuras nevar pretendēt uz finansējumu saskaņā ar šo instrumentu, un ar to saistītos izņēmumus (9. panta 1. punkts);

–darba programmu pieņemšanu ar īstenošanas aktiem, bet pievienojot šai darba programmai dažus papildu elementus, kuri ir noteikti regulā. Saskaņā ar Eiropas Parlamenta un Padomes Regulu (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, lielākā daļa šo elementu jau ir obligāti (11. panta 1. punkta a) apakšpunkts);

–dažas izmaiņas saistībā ar elementiem muitas iekārtu vajadzību novērtējumā, kas palīdzēs sagatavot darba programmas (jo īpaši pieejamo muitas kontroles iekārtu visaptverošu aprakstu, izveidojot kopīgu sarakstu ar muitas kontroles iekārtām, kurām vajadzētu būt pieejamām, ar atsauci uz robežšķēršošanas vietas kategoriju un aplēsi par finansiālajām vajadzībām) (11. panta 3. punkts);

– pārskatu sniegšanas prasību pastiprināšanu, tostarp ikgadēju informācijas paziņošanu Komisijai saistībā ar izmaksām, kas pārsniedz 10 000 EUR, ko papildina detalizēts saraksts par muitas kontroles iekārtām, kuras finansētas saskaņā ar šo instrumentu, un iekārtu izmantošanas rezultātiem, vajadzības gadījumā pievienojot attiecīgu statistiku (12. panta 4. punkts);

–pārskatu, kas Komisijai jāsagatavo attiecībā uz Komisijai piešķirtajām pilnvarām grozīt 1. pielikumu (par indikatīvu iekārtu sarakstu) un 2. pielikumu (par rādītājiem) (14. panta 2. punkts);

–šīs regulas spēkā stāšanās dienu, kas ir diena, kad to publicē Eiropas Savienības Oficiālajā Vēstnesī(18. panta 1. punkts);

–1. pielikuma (iekārtu saraksts) papildināšanu.

Komisija atbalsta trialogos panākto vienošanos, kas paver ceļu jaunā instrumenta pieņemšanai. MKII pastiprinātu to muitas dienestu, kas rīkojas vienoti, centienus un spējas, aizsargāt vienoto tirgu un pacelt muitas savienību nākamajā līmenī.

Komisiju joprojām māc bažas par 22. apsvērumu, kuram Eiropas Parlaments ir pievienojis formulējumu “pilnībā pārredzams”, atsaucoties uz atbilstīgu apspriešanos, kas Komisijai jāveic, sagatavojot deleģēto aktu pieņemšanu. Likumdevēji noraidīja Komisijas lūgumu svītrot šo formulējumu, jo tas atšķiras no standartklauzulām, par kurām trīs iestādes vienojušās Iestāžu nolīgumā par labāku likumdošanas procesu un tam pievienotās Kopējās vienošanās. Tādēļ par šo jautājumu Komisija sniedz paziņojumu, kas jāpievieno regulas galīgajai pieņemšanai, kā izklāstīts turpmāk 5. punktā.